La Biblioteca Infantil celebra el Dia del Bibliobús, el 28 de gener, amb una divertida animació lectora
2025-07-24

Dimarts que ve 28 de gener es commemora el Dia del Bibliobús, una iniciativa de l’Associació professional espanyola independent per a la defensa i la difusió dels serveis bibliotecaris mòbils (ACLEBIM ), juntament amb la Federació Espanyola de Societats d’Arxivística, Biblioteconomia, Documentació i Museística (FESABID ).

El bibliobús, tal com el seu nom indica, és un autobús de grans dimensions, recondicionat com a biblioteca pública, l’objectiu del qual és acostar la lectura de llibres i revistes, materials audiovisuals i fins i tot punts d’accés a internet a zones perifèriques, rurals o de difícil accés que no compten entre les seues instal·lacions locals amb un edifici permanent de biblioteca pública.

Per a mostrar la gran labor cultural i social que fan aquestos vehicles, perquè coneguen com funcionen i perquè siguen conscients de la importància de comptar amb punts de lectura o de préstec de llibres en els municipis, les usuàries i els usuaris de la Biblioteca Infantil podran gaudir d’una divertida animació lectora el dimarts 28 de gener, a les 18.00 hores, en la pròpia biblioteca.

L’activitat començarà amb una xicoteta introducció sobre la jornada en què es veurà una selecció de vídeos curts sobre els tipus de biblioteques que existeixen en diferents punts del país. Després, també es visualitzaran fotos del Biblioparc de Burjassot que, en determinats moments de l’any, també visita els barris del municipi.

Després d’aquesta primera part, hi haurà una connexió en línia amb Roberto Soto Arraz, President de l’Associació de Professionals de Biblioteques Mòbils (ACLEBIM) qui, a través de fotografies, explicarà la labor habitual que es fa en un bibliobús i les xiquetes i els xiquets podran preguntar-li també el que desitgen.

Per a finalitzar, es llegirà el conte “El bibliobús de Alce” i es proposarà als participants que dibuixen un bibliobús, canvien el que vulguen d’ell o el porten on desitgen. Així mateix, podran fer una redacció, si volen.

Roberto Soto Arranz està lligat des de 1991 als Bibliobusos de Lleó, primer com a encarregat de bibliobús, i des de 2007 com a Cap de Secció de Coordinació de Biblioteques en la Diputació de Lleó. Responsable de la secció de Bibliobusos en la revista “La meua Biblioteca”, és també col·laborador en el blog col·lectiu Biblogtecarios i coordinador del grup de treball d’Especial Atenció al Medi Rural del Ministeri de Cultura i Esport.

Sota la seua gestió, les entitats de les quals s’ocupa han aconseguit diferents reconeixements, com el Premi Nacional al Foment de la Lectura (ACLEBIM); el reconeixement al millor servei digital en biblioteques públiques de poblacions inferiors als 5.000 habitants del Ministeri de Cultura (App “Bibliobuses de Lleó”), o el Premi REBIUN al Pla de Modernització dels Bibliobusos de Lleó.

Les biblioteques mòbils, ja siguen en forma d’autobús, a les platges, als parcs, en el metro… són agents dinamitzadors de la cultura, el coneixement, la cooperació i l’animació a la lectura en les zones rurals més xicotetes i aquelles allunyades dels nuclis urbans.